Anne Klein

Anne Klein, sortzez Hannah Golofsky (Brooklyn, AEB, 1923ko abuztuaren 3a – New York, AEB, 1974ko martxoaren 19a) estatubatuar moda-diseinatzaile eta enpresaburua izan zen, izen bereko Anne Klein & Company markaren sortzailea.

 Bizitza 
1923 urtean jaio zen New Yorken, Hannah Golofski izenarekin. Esther amak, Morris aitak eta Mae eta Rita ahizpek osatu zuten familia, eta taxi-flota baten jabe zen. 15 urterekin Arte Ederrak ikasten ari zela, diseinuarekiko interesa piztu zitzaion. 

 Lan ibilbidea 
Marrazkilari gisa hasi zen lanean handizkari batentzat, eta Varden Petites-en lortu zuen lehen lana. Bertan, bildumaren birdiseinuan parte hartu zuen, eta "Junior Miss" izenez ezagutzen den emakume gazte eta txikientzako arropa-estilo bat sartu zuen.

1937 urtean, Traphagengo Moda Eskolara joateko beka bat jaso zuen, eta bere lehen lana lortu zuen arropa firmetarako marrazkilari lanean. 1940 urtean, gizon eta emakumeentzako prêt-à-porter diseinuak ekoizten zituen Maurice Rentner-en enpresarako diseinatzen hasi zen. 1944an, Bonnie Cashin eta Claire McCardellekin bat egin zuen, eta AEBko kirol-arroparen oinarriak ezarri zituen emakumezkoen diseinu-taldea osatu zuen.

1948 urtean, Junior Sophisticates arropa-linea merkaturatu zuen bere lehen senarrarekin, Ben Klein fabrikatzailearekin. Taila txikiak zituzten emakume gazteei zuzenduta zegoen linea hori, "petite" arropa ezohikoa zen sasoian. Hasieran, bere diseinuek gazteentzako apaingarriak zituzten, hala nola botoiak eta begiztak, baina denborarekin estilo sofistikatuago baterantz eboluzionatu zuten. Trantsizio horrek Anne Klein & Company etorkizuneko enpresaren ikuspegia aurreratu zuen. Sasoi hartan, bere "separateak" sartu zituen: soinekoak ez bezala, elkarrekin osotasun gisa funtzionatzen zuten pieza indibidualak. Gizonezkoen arropei (jakak, jantziak) ukitu femeninoa eman zitzaien, Coco Chanelek egina zuen bezala.

Junior Sophisticates taldeko diseinatzaile nagusia izan zen 1960 urtera arte, ezkontza bukatu zen arte. Dibortziatu ostean, Klein izenari eutsi zion eta diseinatzaile independente gisa lan egin zuen, Pierre Cardin-en berokiak eta Ilan-Picone bezalako ildoak biziberrituz. Lan horrek lagundu zion Anne Klein Studioren irekiera finantzatzen, 1963 urtean, Manhattan erdigunean.

1965 urtean, Anne Klein Design Studio sortu zuen, Matthew "Chip" Rubinstein bere bigarren senarrarekin eta Don Simonelli, Gerald Feder eta Hazel Haire izeneko hiru diseinatzailerekin batera. 1968 urtean, Gunther Oppenheim inbertitzailearekin batera, Anne Klein & Company zigilua sortu zuen, eta haren zuzendari eta jabekide izan zen senarrarekin batera. Hurrengo hamarkadan, negozioa handitu egin zen, eta Ameriketako Estatu Batuetan 750 denda eta boutique zituen bere diseinuak saltzeko. Batez besteko emakume langilearen janzkera beharrak ulertzera bideratu zuen bere marka, baita emakumeak, oro har, ahalduntzera ere. Diseinu-ildo horretan, 1967 urtean, minigonarako diseinatutako gerrikoa (faja) patentatu zuen.

1970 urtean, lehen diseinu-boutiquea zabaldu zuen denda baten barruan, "Anne Klein Corner" izenekoa, New Yorkeko Saks Fifth Avenue-n. 1973 urtean, Versaillesko Batailara gonbidatutako emakume bakarra izan zen. Diseinu-lehiaketa hartan, bost diseinatzaile estatubatuar bost diseinatzaile frantziarren aurka lehiatu ziren, eta Versaillesko berritze lanetarako dirua biltzeko helburua zuen. Urte horretan bertan Tomio Takiri bere enpresako bazkide bihurtzeko eskatu zion, %25eko partaidetza emanda. Klein akordio horretara heldu eta urtebetera hil zen.

Bularreko minbizia diagnostikatu zioten hirurogeiko hamarkadaren bukaeran. 1974 urteko martxoaren 19an hil zen, New Yorkeko Monte Sinai ospitalean. Hil ostean, enpresak diru arazoak izan zituen. Donna Karan eta Louis Dell'Oliok hartu zuten enpresaren diseinu-zuzendaritza, eta Anne Kleinen jatorrizko balioak eta diseinu-aukerak berreskuratzea erabaki zuten.

 Aintzatespenak 

 1954 urtean, Mademoiselle merezimenduaren saria jaso zuen.
 1954an, Coty American Fashion Critics Award saria jaso zuen lehen aldiz, eta 1969an eta 1971n eman zioten berriro.
 1961ean, Sormenaren Sari Amerikarra irabazi zuen taldeko kide izan zen.
 1964an, Lord & Taylor Rose saria jaso zuen bere pentsamendu independentearengatik, lehen aldian Albert Einsteini emandako saria.
 1959 urtean, Neiman-Marcus moda-saria jaso zuen, eta, 1969 urtean, bigarren aldiz sari hori irabazi zuen lehen pertsona izan zen.
 1965 urtean, Kotoiaren Kontseilu Nazionalaren Saria jaso zuen.
 1971 urtean, Cotyko Modaren Ospearen Aretoko kide izendatu zuten, eta 28 urtean kategoria horretan sartu zuten zortzigarren moda diseinatzailea izan zen.

 Erreferentziak 

 Kanpo estekak 
 Anne Klein FMDn
 American Ingenuity: Sportswear 1930s-1970s, Metropolitan Museum of Art-eko erakusketaren katalogoa.

Kategoria:Brooklyndarrak
Kategoria:New Yorken hildakoak
Kategoria:Minbiziak hildakoak
Kategoria:Emakume moda diseinatzaileak
Kategoria:Ameriketako Estatu Batuetako moda diseinatzaileak
Kategoria:Ameriketako Estatu Batuetako asmatzaileak
Kategoria:Emakume asmatzaileak
Kategoria:Juduak
Kategoria:Emakume enpresaburuak